BILAG

Skabelon for oplysninger til tredjelandsstatsborgere om behandlingen af personoplysninger i ind- og udrejsesystemet

Ind- og udrejsesystemet (1) indeholder registreringer af personoplysninger om tredjelandsstatsborgere, der ankommer til medlemsstaternes område (2) med henblik på et kortvarigt ophold (højst 90 dage inden for en periode på 180 dage). Systemet blev idriftsat den [dato]. Fra denne dato registreres der oplysninger i ind- og udrejsesystemet om dine indrejser på og udrejser fra medlemsstaternes område og, hvis det er relevant, oplysninger om, hvorvidt du er blevet nægtet indrejse.

Med henblik herpå indsamles og behandles dine oplysninger på vegne af [den myndighed i medlemsstaten, der er ansvarlig for behandlingen af oplysningerne] (de(n) dataansvarlig(e)). Se nedenfor for kontaktoplysninger. Dine personoplysninger behandles med henblik på at forvalte grænserne, forhindre irregulær migration og lette forvaltningen af migrationsstrømme. Dette er påkrævet i henhold til forordning (EU) 2017/2226 (3), særlig artikel 14, artikel 16-19 og artikel 23 i forordningens kapitel II og III.

Hvilke oplysninger indsamles, registreres og behandles?

Under kontrollen ved medlemsstaternes ydre grænser er der pligt til at indsamle dine personoplysninger med henblik på at undersøge, om indrejsebetingelserne er opfyldt. Følgende personoplysninger indsamles og registreres:

1) oplysningerne i dit rejsedokument og

2) biometriske oplysninger: fra dit ansigtsbilleder og fingeraftryk (4).

Oplysninger om dig indsamles også fra andre kilder afhængigt at din situation:

1) visuminformationssystemet oplysninger i din personlige sagsmappe og

2) det europæiske system vedrørende rejseinformation og rejsetilladelse, navnlig status for din rejsetilladelse og din status som familiemedlem, hvis det er relevant.

Hvad sker der, hvis du ikke fremlægger de krævede biometriske oplysninger?

Hvis du ikke fremlægger de krævede biometriske oplysninger med henblik på registrering, kontrol eller identifikation i ind- og udrejsesystemet, vil du blive nægtet indrejse ved de ydre grænser.

Hvem har adgang til dine oplysninger?

Medlemsstaterne har adgang til dine oplysninger med henblik på grænseforvaltning, sikring af lettere grænsepassage, forhindring af indvandring og retshåndhævelse. Europol kan også få adgang til dine oplysninger til retshåndhævelsesformål. Dine oplysninger kan under opfyldelse af strenge betingelser også blive videregivet til en medlemsstat, et tredjeland eller en international organisation, der er opført på listen i bilag I til forordning (EU) 2017/2226 (5), med henblik på tilbagesendelse (6) eller retshåndhævelse (7).

Dine oplysninger vil blive gemt i ind- og udrejsesystemet i følgende tidsrum og derefter automatisk blive slettet (8):

1) Registreringer af hver indrejse og udrejse og ethvert afslag på indrejse gemmes i tre år fra datoen for registreringen af indrejsen, udrejsen eller afslaget på indrejse (9).

2) Den enkelte sagsmappe, som indeholder dine personoplysninger, gemmes i tre år og én dag fra datoen for den sidste registrering af indrejse, udrejse eller afslag på indrejse, hvis der ikke registreres nogen indrejser i det tidsrum.

3) Hvis der ikke registreres nogen udrejser, gemmes dine personoplysninger i fem år fra datoen for udløbet af din tilladelse til ophold.

Resterende tilladt ophold og ophold efter tilladelsens udløb

Du har ret til at bede grænsevagten om oplysninger om, hvor lang tid du højst har tilbage af det lovlige ophold på medlemsstaternes område. Du kan også søge på følgende websted [link til EES' offentlige websted] eller i det udstyr, der eventuelt er installeret ved grænserne til egenkontrol af, hvor lang tid du har tilbage af det tilladte ophold.

Hvis du opholder dig længere end tilladt på medlemsstaternes område, vil dine oplysninger automatisk blive tilføjet en liste over identificerede personer (en liste over personer, hvis tilladelse til ophold er udløbet). De kompetente nationale myndigheder har adgang til listen. Hvis du er på listen over personer, hvis tilladelse til ophold er udløbet, [konsekvenserne heraf skal tilføjes af medlemsstaterne] (10). Hvis du imidlertid kan fremlægge troværdig dokumentation for de kompetente myndigheder for, at du har opholdt dig længere end tilladt på grund af uforudseelige og alvorlige begivenheder, kan dine personoplysninger blive rettet eller suppleret i ind- og udrejsesystemet, og du kan blive fjernet fra listen over personer, hvis tilladelse til ophold er udløbet.

Dine rettigheder med hensyn til behandling af personoplysninger

Du har følgende rettigheder:

1) at anmode den dataansvarlige om adgang til oplysninger vedrørende dig

2) at anmode om, at ukorrekte eller ufuldstændige oplysninger vedrørende dig rettes eller suppleres og

3) at anmode om, at ulovligt behandlede personoplysninger, der vedrører dig, slettes, eller at behandlingen af disse begrænses.

Hvis du ønsker at udøve nogen af rettighederne i punkt 1)-3), skal du kontakte den dataansvarlige eller databeskyttelsesrådgiveren som anført nedenfor.

Kontaktoplysninger

De(n) datasvarlige: [medlemsstaten indsætter adresse og kontaktoplysninger for de(n) dataansvarlige]. Databeskyttelsesrådgiveren/-rådgiverne: [medlemsstaten indsætter adresse og kontaktoplysninger].

I overensstemmelse med fordelingen af opgaverne mellem medlemsstaternes myndigheder og de EU-agenturer, der er involveret, kan du indgive en klage til:

Tilsynsmyndigheden i [den medlemsstat], som er ansvarlig for behandlingen af dine oplysninger (f.eks. hvis du hævder, at de har registreret dine oplysninger ukorrekt): [specifikke oplysninger vedrørende medlemsstaten præciseres — adresse og kontaktoplysninger] Den Europæiske Tilsynsførende for Databeskyttelse i sager vedrørende EU-agenturernes databehandling: [kontaktoplysningerne præciseres — adresse og kontaktoplysninger]

[Yderligere oplysninger fra medlemsstaterne om den registreredes rettigheder eller mulighed for at få bistand fra tilsynsmyndighederne]. For yderligere oplysninger bedes du søge på det offentlige websted for ind- og udrejsesystemet [tilføj link/navn].

(1) Forordning (EU) 2017/2226 om oprettelse af et ind- og udrejsesystem til registrering af ind- og udrejseoplysninger og oplysninger om nægtelse af indrejse vedrørende tredjelandsstatsborgere, der passerer medlemsstaternes ydre grænser, om fastlæggelse af betingelserne for adgang til ind- og udrejsesystemet til retshåndhævelsesformål og om ændring af konventionen om gennemførelse af Schengenaftalen og forordning (EF) nr. 767/2008 og (EU) nr. 1077/2011.

(2) Østrig, Belgien, Bulgarien, Tjekkiet, Danmark, Estland, Finland, Frankrig, Tyskland, Grækenland, Ungarn, Island, Italien, Letland, Liechtenstein, Litauen, Luxembourg, Malta, Nederlandene, Norge, Polen, Portugal, Rumænien, Slovakiet, Slovenien, Spanien, Sverige og Schweiz.

(3) Europa-Parlamentets og Rådets forordning (EU) 2017/2226 af 30. november 2017 om oprettelse af et ind- og udrejsesystem til registrering af ind- og udrejseoplysninger og oplysninger om nægtelse af indrejse vedrørende tredjelandsstatsborgere, der passerer medlemsstaternes ydre grænser, om fastlæggelse af betingelserne for adgang til ind- og udrejsesystemet til retshåndhævelsesformål og om ændring af konventionen om gennemførelse af Schengenaftalen og forordning (EF) nr. 767/2008 og (EU) nr. 1077/2011 (EUT L 327 af 9.12.2017, s. 20).

(4) Vær opmærksom på, at fingeraftryksoplysninger fra tredjelandsstatsborgere, som ikke skal have visum for at indrejse på Schengenområdet, og indehavere af forenklede transitdokumenter også vil blive gemt i ind- og udrejsesystemet. Hvis du skal have visum for at indrejse på Schengenområdet, vil dine fingeraftryk allerede være gemt i visuminformationssystemet som en del af din sagsmappe og vil ikke blive gemt igen i ind- og udrejsesystemet.

(5) En FN-organisation, Den Internationale Organisation for Migration (IOM) eller Den Internationale Røde Kors Komité.

(6) Artikel 41, stk. 1 og 2, og artikel 42.

(7) Artikel 41, stk. 6.

(8) Hvis du skal have visum for at indrejse på Schengenområdet, vil dine fingeraftryk ikke blive gemt igen i ind- og udrejsesystemet, da de allerede er gemt i visuminformationssystemet.

(9) I tilfælde af tredjelandsstatsborgere, der er familiemedlemmer til mobile EU/EØS/CH-borgere (dvs. til EU/EØS/CH-borgere, der rejser til en anden stat end den stat, hvori de er statsborgere eller allerede har ophold), og som ledsager eller slutter sig til EU/EØS/CH-borgeren, vil hver registrering af indrejse, udrejse eller afslag på indrejse blive gemt i ét år fra datoen for registreringen af indrejsen, udrejsen eller afslaget på indrejse.

(10) Der foretages ikke beregninger af længden af det tilladte ophold og genereres ikke indberetninger til medlemsstaterne, når det tilladte ophold er udløbet, hvis der er tale om tredjelandsstatsborgere, der er familiemedlemmer til mobile EU/EØS/CH-borgere (dvs. til EU/EØS/CH-borgere, der rejser til en anden stat end den stat, hvori de er statsborgere eller allerede har ophold), og som ledsager eller slutter sig til EU/EØS/CH-borgeren.